Hírlevél 38. szám

\*A Magyar Vakok és Gyengénlátók Országos Szövetségének közleménye\*  
  
Szövetségünk a napokban megdöbbenve értesült arról, hogy több százmillió   
forint közpénzből olyan, a fogyatékos embereket célzó informatikai   
projekt valósult meg, amelyet az érintettek érdekvédelmi és szakértő   
szervezeteivel nem egyeztettek, amely szakmailag megalapozatlan és így   
társadalmi haszna aggályos.  
  
2015. szeptember 28-án sajtótájékoztató keretében mutatták be az   
Esélyegyenlítő elnevezésű informatikai projektet, mely mintegy 558   
millió forint uniós támogatásból valósult meg. Szövetségünk a   
fejlesztésről a sajtótájékoztató kapcsán szerzett tudomást. Ennek során   
szembesültünk azzal is, hogy a megvalósítók a jelentős pályázati   
forrásból egy olyan weboldalt kívánnak létrehozni, mely látássérültek   
számára teszi lehetővé az internet használatát.  
  
Mint az közismert, a vak és gyengénlátó személyek számára több mint tíz   
éve léteznek Magyarországon olyan képernyőolvasó és nagyító szoftverek,   
amelyek nem csak a webes böngészők, hanem a különböző operációs   
rendszerek széleskörű használatát teszik lehetővé. Ezeket a programokat   
folyamatosan fejlesztik, és ezek közül egyes szoftverek ingyenesen is   
hozzáférhetőek.  
  
A sajtótájékoztatón résztvevő fejlesztők, a látássérült embereket   
képviselő informatikus szakértők kérdéseire kevés érdemi feleletet   
tudtak adni. A válaszokból kiderült, hogy az Esélyegyenlítő   
kifejlesztése nem teremt előnyösebb helyzetet, mint az említett   
szoftverek használata.  
  
A Vakok Szövetsége elkötelezett amellett, hogy a webes felületek minden   
felhasználó, így a látássérült emberek számára is hozzáférhetőek   
legyenek. Ennek érdekében következetesen kiáll a honlapok ISO 40500-as   
szabvány szerinti elkészítése mellett és kéri ennek betartását és   
betartatását. Elhatárolódik az olyan szegregáló megoldásoktól, mint az   
esélyegyenlítő honlap.  
  
A fentiek alapján magyarázatot várunk az Esélyegyenlítő projekt   
megvalósítóitól és a pályázat elbírálóitól arra, hogy milyen szakmai   
indokok alapján láttak szükségesnek egy ilyen költséges fejlesztést.   
Felhívjuk emellett a kormányt és az ellenőrzésre jogosult szerveket,   
hogy kísérjék fokozott figyelemmel a projekt megvalósítását, nem csupán   
formális, hanem szakmai szempontból is. Elvárjuk továbbá minden állami   
és egyéb szervtől a "semmit rólunk nélkülünk" elv következetes   
érvényesítését, vagyis azt, hogy látássérült embereket érintő döntések   
ne szülessenek véleményünk kikérése nélkül.  
  
További információ kérhető Dr. Ozvári-Lukács Ádám alelnöktől.  
  
Telefonszám: 06-70-662-62-61  
  
Dr Nagy Sándor, elnök  
  
\*A Vakok Állami Intézetének meghívója\*  
  
Tisztelettel meghívjuk Önt az alábbi programokra:  
  
\*Október 22. Október 23-i megemlékezés\* 13.30-14.00 Rendezvényterem  
  
Helyszín: Hungária krt. 146-148.,  
  
Hagyományaink szerint idén is emlékezünk nemzeti ünnepünkre, az 1956.   
évi forradalomra és a Magyar Köztársaság kikiáltásának évfordulójára. A   
megemlékezésben ez évben a Kispesti Waldorf Gimnázium diákjai segítenek.  
  
\*Október 28. Gála\* 17.30-21.00  
  
Helyszín: Hermina út 21. Rendezvényterem  
  
A Gálaesten kerül átadásra az "Ügyes kezek" kiállítás és a "Ki Mit Tud?"   
résztvevőinek sok-sok értékes díja és ajándéka. Utána pedig sztárvendég   
fellépésével és Retro Discoval zárjuk a Fehér Bot Hetek rendezvény   
sorozatot.  
  
\*Kirándulás a Lágymányosi-öbölhöz\*  
  
A XI. kerületi klub kirándulást szervez október 25.-én vasárnap a   
Lágymányosi-öbölhöz. A kirándulás 13,00-kor kezdődik. Mindenkit nagy   
örömmel várunk, aki szeretné megismerni a környék múltját, vagy csak   
szeretne egy kellemeset sétálni.  
  
A kirándulásra október 21.-ig lehet jelentkezni a   
[lampas.ujbuda@gmail.com](javascript:void(0)) <[lampas.ujbuda@gmail.com](javascript:void(0))> email-címen   
vagy telefonon: 0670-984-1745.  
  
  
Látássérültek a fehér bot világnapján  
  
  
Vakok mutatják be a látóknak sajátos világukat  
  
Ma van a látássérültek és a fehér bot nemzetközi napja, amelyet az ENSZ   
negyvenhat esztendeje nyilvánított a vakok világnapjává. Ennek   
alkalmából számos olyan programot szerveznek hagyományosan a   
szakemberek, amelyeken a látó emberek megismerkedhetnek a vakok   
mindennapjaival, nehézségeivel.  
  
Az egyik ilyen lehetőség a Láthatatlan Kiállítás elnevezésű tárlat,   
amelynek számos állomásán vakok mutatják be életüket a látóknak, akiknek   
persze a tárlat bejárásának idején be van kötve a szemük, így rengeteg   
tanulságos helyzetet élhetnek át. A kiállításon már részt vett emberek   
beszámolói szerint félelmetes érzés például vakvezető kutya segítségével   
leszaladni egy lépcsőn úgy, hogy az ember nem látja annak fokait, és   
szinte hihetetlen tapasztalat, hogy az eb nem engedi elesni a gondjaira   
bízottat.  
  
A vakok által világszerte használt fehér bot Guilly d' Herbemont francia   
grófnőhöz köthető, aki a múlt század harmincas éveiben figyelt fel a   
sérült emberekre a nagyvárosi utcák forgatagában leselkedő veszélyekre.   
Az arisztokrata rájött, hogy egy megkülönböztető, de ugyanakkor segítő   
tárgy támogatná a nem látókat, ekkor ötlött fel benne a fehér bot   
gondolata, ami már távolról is feltűnő, ugyanakkor egyfajta   
meghosszított karként is használható, így a vakok az útpadkákat és a   
falakat baleset nélkül megtalálják, és képessé válnak az önálló   
közlekedésre. A botot először Svájcban kezdték alkalmazni, az országban   
1938-ban törvénybe foglalták a közúti forgalomban elfoglalt kitüntetett   
szerepét, így tudatosítva az állampolgárokban a segédeszköz jelentőségét.  
  
Magyarországon egyre több helyen találkozhatunk a vakok életét   
megkönnyítő berendezésekkel, Budapesten egyre több, lámpás gyalogátkelő   
hanggal is figyelmeztet a szabad jelzésre, és a felújított utasvárók   
vakoknak szóló jelzéseivel a nem látók is biztonsággal közlekedhetnek.  
  
\*Slágermúzeum és klubdélután\*  
  
\* \*  
  
2015. október 17-én, 15 órától.  
  
Kedves Olvasó!  
  
Szövetségünk színház termében 2015. október 17-én klubdélutánt   
rendezünk, melyre téged is szeretettel meghívunk.  
  
15 órától Záray Márta és Vámosi János nagy lemezeiről adunk elő örökzöld   
dallamokat, természetesen a huncut kettősök sem maradnak el.  
  
16 órától a klubdélutánt színesíti a zene, tánc, a mulatságos   
zsákbamacska sorsolás és a büfé.  
  
A karaoke rajongók minden óra 00 perctől, óra 15 percig énekelhetnek,   
előzetes egyeztetés után.  
  
Belépő díj: 300 Forint.  
  
A Magyar Vakok és Gyengén látók Országos Szövetségének támogatásával egy   
programsorozatot indítottunk, amelynek célja, hogy már ismert,   
akadálymentes környezetben látogathassanak programokat tagtársaink.  
  
Gyere el, és érezd magad jól, mert a buli fergeteges lesz!  
  
Helyszín: Budapest, 14. kerület, Hermina út 47, a Vakok És Gyengén látók   
Országos Szövetségének székháza.  
  
A rendezvény házigazdái: Farkas Péter és Fabók Judith  
  
Szervezők elérhetősége: +36703810000  
  
\*VakFutás a Margitszigeten\*  
  
a Blindtrack project népszerűsítése  
  
A Budapesti Sportszolgáltató Központ intézménye az Iharos Sándor   
Margitszigeti Atlétikai Centrum a BLINDTRACK projekt keretében futónapot   
szervez a látássérültek sportolásának népszerűsítésére. A kiemelt   
jelentőségű esemény kapcsán neves sportolók, közéleti személyiségek és   
önkéntes fiatalok futnak látássérült társaikkal 2015. október 22.-én,   
csütörtökön 16.00 órai kezdettel a Margitszigeti Atlétikai Centrumban.  
  
A rendezvény fel kívánja hívni a figyelmet a BLINDTRACK projekt   
jelentőségére, az abban rejlő lehetőségekre. Az informatikai alapú   
fejlesztés révén több ország kutatói adják a szaktudásukat egy olyan   
technológia megvalósításához, amely a vak és gyengénlátó embereket egy,   
a testükre erősített öv rezgéseivel segíti a biztonságos futásban. A   
készülék része egy navigációs rendszer, amely a futópályán lévő összes   
sportoló helyéről jelen idejű, pontos jelzéseket ad. Világviszonylatban   
az első ilyen speciálisan felszerelt futópálya telepítését Budapestre   
tervezik, az elképzelés szerint ennek a Margitsziget ad majd helyet.  
  
A sportnap a figyelem középpontjába kívánja állítani a vak futók igényét   
és a számukra adható segítségnyújtás fontosságát is. Egyszersmind   
bíztató üzenetet kíván közvetíteni a látássérült futó-társadalom felé,   
hogy közülük is minél többen kipróbálják és megtapasztalhassák a futás   
nyújtotta szabadság lehetőségét és örömét.  
  
A futóprogram során a résztvevők a Margitszigeti Atlétikai Centrum   
rekortánján futnak, a gyakorlottabbak a margitszigeti futókörön is   
szaladnak majd.  
  
A rendezvény szervezéséhez felkért együttműködő szakmai partnerek:  
  
? Magyar Vakok és Gyengénlátók Országos Szövetsége (MVGYOSZ)  
  
? Látássérültek Szabadido~s Sportegyesülete (LÁSS)  
  
? Fogyatékosok Országos Diák-és Szabadidősport Szövetsége (FODISZ)  
  
? Suhanj! Egyesület  
  
A rendezvényen részt vesz néhány ismert sportoló és közéleti személyiség.  
  
A szervezők nagyon sok szeretettel várnak a rendezvényre minden   
érdeklődőt és sportolni vágyót! Találkozunk tehát október 22-én 16   
órakor a Margitszigeti Atlétikai Centrumban.  
  
Gulyásné Beloberk Éva  
  
Budapesti Sportszolgáltató Központ  
  
Iharos Sándor Margitszigeti Atlétikai Centrum  
  
létesítményvezető  
  
mobil: +36(30)534.39.75  
  
e-mail: [beloberk.eva@margitsziget.com](javascript:void(0))  
  
  
\*FELHÍVÁS!\*  
  
A VGYHE keretében működő Nosztalgia Klub 2015. november 22.-én   
(vasárnap) 15 órai kezdettel fogyatékkal élő szerzők zenés irodalmi   
kávéházát rendezi a Vakok Iskolája Nádor Termében (1146 Budapest Ajtósi   
Dürer sor 39.).  
  
Várjuk és felkérjük mindazok jelentkezését, akik írnak verseket és egyéb   
irodalmi alkotásokat és szeretnék magukat megmutatni a nagyközönség előtt.  
  
Jelentkezési határidő: 2015. november 7.  
  
Kérjük megnevezni a bemutatandó művek címét és kérjük elküldeni   
e-mailben, síkírásban vagy pontírásban a [horizontkultura@gmail.com](javascript:void(0))   
<[horizontkultura@gmail.com](javascript:void(0))> Nagy Krisztina részére, vagy le lehet   
adni a VGYHE irodájában Balogh Tamásnál ügyfélfogadási időben.  
  
Köszönettel:  
  
Bereczk Istvánné  
  
Klubvezető  
  
\*Hangos-kép - narráció\*  
  
Arnold Böcklin: A holtak szigete  
  
  
Kinéztem az ablakon és ez a borongós, sőt hátborzongató kép jutott   
eszembe az esőárnyas szürkületről. Olvastam egy cikkben, ami a világ öt   
legfélelmetesebb klasszikus festményét volt hivatott összegyűjteni (ez   
is szerepelt köztük), hogy Hitler nagyon kedvelte a képet, a lieblingje   
volt. Azt hiszem, ez már magában megadja az alaphangot.  
  
Egy talpalatnyi szigetet látunk, tükörsima, sötét vízen. A szigeten egy   
sziklába vájt erőd magasodik, kitöltve a teret. Tulajdonképpen nincs is   
különálló sziget, csak ez az erődítmény, mint valami sziklabörtön, ez   
maga egy sziget. Hosszan az ég felé nyúló, kardszerűen csúcsosodó   
jegenyéket ölel félkörívben a viharok koptatta zord sziklakatlan, épp   
sötétszürke, baljós fellegek gyülekeznek az égen, feketébe vonva a   
fákat. A kép közepén, pár méterrel az árnyékba burkolózó jegenyék előtt   
az erőd bejáratát látjuk, kicsi és jelentéktelen a mögötte magasodó   
építményhez viszonyítva. A két sziklakapu épp kinyílik és egy fehér   
ruhába öltözött alak közeledik felé aprócska csónakján, nekünk háttal.   
Talán egy pap vagy druida, aki búcsúztatni jött, de az is lehet, hogy   
egy rab. Csak a körvonalai látszanak, eltörpül még a kapuhoz képest is   
és szinte csak egy festékpaca a sziklakomplexumhoz viszonyítva. Bemegy,   
nem tudni miért, ahogy azt se tudhatjuk, hogy kijön-e valaha...  
  
\*EGÉSZSÉGNAP\*  
  
\* \*  
  
2015. október 22\*. \*Szervező: Vakok és Gyengénlátók Hermina Egyesülete  
  
  
Helyszín: MVGYOSZ Székház 1146 Budapest, Hermina út 47.  
  
Időpont: 2015. október 22. Csütörtök, 9 órától 15 óráig  
  
A gyógycipő igénylés lehetősége mellett további lehetőségek!  
  
Ingyenes hallásvizsgálat, valamint segédeszköz bemutató és igénylési   
lehetőség.  
  
Sokan csak legyintenek egyet, amikor hallásproblémákról van szó. "Vannak   
ennél fontosabb dolgok, most ez a legkisebb problémám. Valahogy   
megvoltam eddig is, megleszek majd ezután is" -- gondolják magukban.   
Aztán egyszer csak megtörténik a baj, a hallást már nem lehet   
megmenteni, visszaállítani. A hallásproblémák kezelését ugyanis nem   
lehet halogatni.  
  
A Hermina Egyesület által szervezett egészségnapon díjmentes lehetőség   
lesz hallásának kivizsgálására. A szűrés fájdalommentes és mindössze   
15-20 percig tart.  
  
Első alkalommal gyógyászati segédeszközöket is lehet felíratni.  
  
Közgyógyászati igazolvánnyal rendelkezőknek díjmentes a segédeszköz.  
  
Lesznek mintadarabok, meglehet nézni, illetve ki lehet próbálni a   
termékeket. Pl.: támaszbot, járókeret, stb.  
  
  
Éljen most a lehetőséggel - várjuk szeretettel!  
  
\*Dilemma.\*  
  
\* \*  
  
Ülök a szobámban, idebent meleg van,  
  
Nézem a hóesést, állok az ablakban.  
  
Nem merek kimenni, félek, hogy elesek,  
  
Jó lenne segítség, de hogyan keressek.  
  
Itt van a telefon, kit hívjak mi legyen?  
  
Fene a szemembe, nem látok semmit sem.  
  
Jártam az orvosnál, kaptam ott egy papírt,  
  
Hívom a szomszédot, olvassa el, mit írt.  
  
Itt egy lehetőség, segítséget kapok?  
  
Kísérnek, ahová csak menni akarok?  
  
Klub, színház, kirándulás, barátkozás?  
  
De egy idegent karoljak? Hát..........  
  
A hajam sincs rendbe, meg ruhám sincs igazán,  
  
Mi tévő legyek, dilemma ez ám.  
  
Eltelt egy hónap, kedvem sincs semmihez,  
  
Fekszem az ágyamban, nem történt semmi sem.  
  
Társaságra vágyom, unom a rabságom,  
  
Kitörni innen, csak erre vágyom!  
  
Szomszédomat hívom, hol az a telefon,  
  
A papírról, gyorsan egy számot hívjon.  
  
Időben vagyok még, izgatott is kicsit,  
  
Kedves volt a hangja, ki elkísér a klubig.  
  
Ó én balga lélek! Milyen buta voltam!  
  
Messze sincsen tőlem, és jól éreztem magam.  
  
Várom a programot, a társaságot,  
  
Aranyosak, viccesek a lányok.  
  
Sok kerületben vannak már Lámpások,  
  
Nem bánod meg Te sem, ha elmész hozzájuk.  
  
Segítenek Neked, van sok kísérő,  
  
Jó hangulatban telik az idő.  
  
Kitárul a világ újra előtted,  
  
Hagyj hát magányt, rabságot mögötted!!!  
  
Széles Attiláné  
  
Újpesti Lámpás vezetőtársként dolgozom. Klubtagként kerültem az újpesti   
lámpásokhoz. Fantasztikusan éreztem magam a magányom után velük, a   
programjaikban. Saját élményeim alapján szeretném felhívni sorstársaim   
figyelmét erre a nagyszerű lehetőségre. Érdeklődni a lámpások   
elérhetősége felől az ügyfélszolgálatunkon lehet a 70/387-5267-es vagy a   
384-5541-es számokon.  
  
\*Apró hírek -- program morzsák \*  
  
  
Módosul a munka törvénykönyve  
  
\*A hároméves új munka törvénykönyve a jogalkalmazás egységesítése miatt   
módosul, a lényeges szabályok azonban változatlanok maradnak a kormány   
honlapján hétfőn megjelent módosítási tervezet indoklása szerint. \*  
  
A várhatóan jövő év első napján hatályba lépő módosítások között   
szerepel, hogy az elektronikusan elkészített munkaszerződést 5 napon   
belül "papíralapú formátumban" is át kell adni a munkavállalónak. A   
munkaadó továbbra sem mondhat fel várandós nőnek, továbbá annak, aki   
"emberi reprodukciós eljárással összefüggő kezelés alatt áll". Mindkét   
tényről a munkavállalónak tájékoztatnia kell a munkaadóját ahhoz, hogy   
felmondási védelem alatt álljon. Újdonság ugyanakkor, hogy amennyiben a   
munkavállaló a tájékoztatást a felmondás után adja meg, akkor a közlést   
követő 15 napon belül a munkaadó a felmondást még visszavonhatja (de ez   
nem kötelessége).  
  
Végkielégítés jelenleg a munkáltató felmondása, illetve a munkáltató   
jogutód nélküli megszűnése esetén jár. A módosítás a munkavállaló   
azonnali hatályú felmondása - a munkáltató jogsértése - esetén is   
kötelezővé teszi a végkielégítést. Sőt, a munkavállalót - azonnali   
hatályú felmondása esetén - a felmondási időre járó távolléti díj is   
megilleti. Amennyiben a munkaadó jogellenesen mondott fel a   
munkavállalónak, ez utóbbi a felmondási időre járó távolléti díjra   
jogosult jelenleg. A módosítás a távolléti díj kétszeresében határozza   
meg ezt a járandóságot.  
  
A munka törvénykönyve felsorolja azokat a felmondási jogsértéseket,   
amelyeknél a bíróság helyreállítja a munkaviszonyt a munkavállaló   
kérésére. Ebből a felsorolásból a módosítás kihagyja a következőt: a   
közvetlen felsőbb szakszervezeti szerv egyetértése szükséges a   
választott szakszervezeti tisztséget betöltő munkavállaló   
munkaviszonyának, a munkáltató által felmondással történő megszüntetéséhez.  
  
A munka törvénykönyvéhez kapcsolódva több más törvény módosítását is   
tartalmazza a tervezet. Így például a polgári perrendtartásba is bekerül   
egy új szabály. Amennyiben munkaerő kölcsönzés keretében foglalkoztatott   
munkavállaló indít pert, azt a munkavégzés helye szerinti közigazgatási   
és munkaügyi bíróságnál kell megindítania. Ez vonatkozik arra az esetre   
is, ha utólag perel, ilyenkor is a jogsértéssel érintett munkavégzés   
helyszíne szerinti bíróság jár el.  
  
<http://www.hirado.hu/2015/10/13/modosul-a-munka-torvenykonyve/>  
  
\*Diplomamentő Program\*  
  
\* \*  
  
Itt az UTOLSÓ LEHETŐSÉG, hogy a Diplomamentő Program keretein belül   
nyelvvizsgát, ezáltal diplomát szerezhessen.  
  
Legkésőbb 2015. október 31-ig, minden tervezett képzés felkerül a   
rendszerbe, melyekre a jelentkezés végső határideje: 2015. november 15.  
  
  
A támogatás közvetett célja, hogy a diploma megszerzését követően a   
célcsoport végzettségének megfelelő munkakörben helyezkedjen el.  
  
Tervezett képzéseink folyamatosan frissülő listáját megtekintheti a   
belépést követően   
<[https://www.ofatar.hu/ofatar/Kepzett/KepzettBelep.aspx>](https://www.ofatar.hu/ofatar/Kepzett/KepzettBelep.aspx%3E);, a nyitó   
oldalon található táblázat letöltésével.  
  
A Diplomamentő program a nyelvvizsgára felkészítő képzéseken való   
részvételt támogatja, alapszintről B2 nyelvi tudásszintre jutás   
érdekében az államilag elismert, általános, középfokú (B2) komplex, vagy   
írásbeli, vagy szóbeli nyelvvizsga sikeres teljesítéséért.  
  
<http://www.ofa.hu/hu/diplomamento>  
  
\*TERÉZVÁROSI BÚCSÚ\*  
  
2015. október 17-18 ÖSSZMŰVÉSZETI FESZTIVÁL ÉS VÁSÁR  
  
Helyszín: Budapest VI., Eötvös utca-Szófia utca  
  
A részvétel díjtalan.  
  
Műsorvezető: Zugmann Zoltán  
  
Programok az Eötvös és a Szófia utcában:  
  
Kézműves- és gasztronómiai vásár az Ördögszekér Bt. szervezésében  
  
Hagyománytisztelő, minőségi, hazai, Kárpát-medencei kézművesek,   
iparművészek bemutatkozása  
  
Színházjegy- és bérletárusítás  
  
Az Újszínház, a Pesti Magyar Színház és az Eötvös10 Közösségi és   
Kulturális Színtér előadásaira, rendezvényeire kedvezményesen és   
kényelmesen lehet belépőket vásárolni a Búcsú idején.  
  
Fotószínház Kádár Ferkóval  
  
Archív fotók előtt, régi ruhákba öltözve korabeli kellékekkel készülhet   
fotó mindenkiről. Kádár Ferkó, a vándorfotográfus évek óta sikeres   
programja 2015-ben is elmaradhatatlan része a rendezvénynek.  
  
Fakörhinta  
  
Játékszínház készítése  
  
Minden gyerek elkészítheti és díszítheti saját papírszínházát,   
fantáziája és színvilága szerint, amit aztán haza is vihet.   
Papírszínházunkhoz bábokat is készítünk.  
  
A foglalkozás alatt papírkivágásos animációs technikával készült   
kisfilmek vetítése és mini kiállítás is lesz a színház történetéről.  
  
Kiállítások az Eötvös10 Közösségi és Kulturális Színtérben (VI., Eötvös   
utca 10.):  
  
Ég és Föld -- Ganczaugh Miklós festőművész kiállítása az I. emeleti   
kiállítóteremben  
  
Az 1000 éves város -- Avila, Szent Teréz szülővárosa -- Topor Márta   
fotókiállítása az aulában  
  
Tagolások -- Máté Beáta festőművész kiállítása a 2. emeleten  
  
Egyéb programok:  
  
"Keresztül-kasul Terézvároson" -- Az Eötvös utca  
  
Helytörténeti séta Roszinszky Bella vezetésével  
  
2015. október 17., szombat 10.00  
  
A hagyományosan a Búcsúhoz kapcsolódó sétán az Eötvös utcát végigjárva,   
néhány épületet is meglátogatva érkezünk a rendezvényre.  
  
Találkozás az Eötvös utca és a Podmaniczky utca sarkán  
  
Forrás:  
  
<http://terezvarosibucsu.hu/>  
  
\*Disznótoros Kolbászfesztivál\*  
  
MAGYAR VASÚTTÖRTÉNETI PARK (BP, 1142 TATAI ÚT 95.)  
  
2015. OKTÓBER 16-18.  
  
10 hektáros rendezvényterületen nappal családi programok, disznó   
feldolgozás bemutatók, kolbászgyúrás és oldtimerek. Rengeteg zenei   
program 3 színpadon! Napközben folklór és disznótoros mulatság, este   
nosztalgia zenekarok és neves fellépők. Pénteken "Kolbászvásár" és Fásy   
Mulató 999 Ft-os kedvezményes belépővel. A kolbászvásár péntektől   
vasárnapig tart! Ingyenes "kolbászfesztivál busz" folyamatosan szállítja   
a látogatókat a Nyugati-Pályaudvar és a Vasúttörténeti Park között, a   
rendezvény nyitvatartása alatt. A parkolás díjmentes!  
  
RENDEZVÉNYÜNK NYITVATARTÁSA:  
  
Péntek: 13:00-22:00 (igény esetén hosszabbítunk)  
  
Szombat: 09:00-23:00 (igény esetén hosszabbítunk)  
  
Vasárnap: 09:00-20:00  
  
<http://www.disznotoroskolbaszfesztival.hu/>  
  
\*Ez a nap csak rólatok szól!\*  
  
Idén ismét megnyitja kapuit a Hot Wheels világa, mely már az 5. alkalom,   
hogy együtt játszhatnak apák és fiúk a Millenáris D épületében!  
  
2015. október 17-én, szombaton a Hot Wheels izgalmas újdonságai mellett   
bemutatkozik a hot WHEELS STAR WARS is.  
  
Fontos információ szülőknek: a HOT WHEELS világában a pályákat a   
látogatók az otthonról hozott kedvenc kisautóikkal tesztelhetik.  
  
Ne feledjék, idén szombaton kerül sor az apák és fiúk napjára.  
  
Célunk, hogy a kis pilóták minél jobban érezzék magukat ingyenes   
eseményünkön. A nagy érdeklődésre való tekintettel sajnos ismét   
sorbanállásra lehet számítani. Az eddigi évek tapasztalata alapján, ha   
14 óra után érkeznek, a sor lecsökken, és rövid várakozás után léphetnek   
be a HOT WHEELS világába.  
  
<http://www.hotwheels.com/hu-hu/apakesfiuknapja.html>  
  
  
Fogyatékosság-barát munkahelyként nyílik újra a Vörösmarty mozi  
  
Megkezdték az egykori Vörösmarty mozi felújítását, hogy december 3-án   
kávézóként és kulturális központként nyithassa meg kapuit, munkahelyet   
teremtve a megváltozott munkaképességűek számára.  
  
A Törőcsik Mari által alapított Fogadj Örökbe Egy Macit Alapítvány   
2012-ben azzal a céllal kezdte meg tevékenységét, hogy munkahelyet   
teremtsen a megváltozott munkaképességűek számára és felhívja a   
társadalom figyelmét a foglalkoztatás fontosságára. Szomorú tény, hogy   
hazánkban csupán 10-12 százalékuk tud elhelyezkedni, míg az uniós   
országok foglalkoztatási aránya eléri a 60 százalékot.  
  
  
\*A Vörösmarty\*  
  
  
A Fővárosi Közgyűlés döntésének köszönhetően az alapítvány idén megkapta   
a Józsefvárosban álló, 1935-ben épült és másfél éve bezárt, nagymúltú   
belvárosi Vörösmarty mozi üzemeltetési jogát. A szervezet szakmai   
anyagában garanciát vállalt az ingatlan felújítására és arra, hogy a   
Vörösmarty továbbra is megőrzi művészmozi jellegét.  
  
A Vörösmarty újabb funkciókkal bővül, hiszen az alapítvány létrehoz egy   
speciális kávézót, egy pékséget és egy olyan kisboltot is, ahol a   
fogyatékossággal élők által készített termékeket lehet majd   
megvásárolni. A Vörösmarty nagy moziterme azonban jelentősen átalakul,   
hiszen azt úgy építik át, hogy alkalmas legyen komolyzenei és akusztik   
koncertek, irodalmi estek és családi programok lebonyolítására. Így a   
Vörösmarty egy újszerű közösségi kulturális térré válik, ahol a   
fogyatékossággal élők művészeti tevékenységét is bemutathatják.  
  
<http://szinhaz.hu/szinhazi-hirek/62231-kulturalis-ter-nyilik-a-vorosmarty-mozi-helyen-fogyatekkal-eloket-foglalkoztat-majd>  
  
\*Országos Kisállat- és Növényvásár \*  
  
\* \*  
  
2015. október 17-18. 1146 Budapest XIV. kerület , Zichy Mihály út 14.  
  
Idén 50. alkalommal rendezzük meg a Petőfi Csarnokban az Országos   
Kisállat- és Növényvásárt. Minnesotai törpemalac-show, siklók, gekkók,   
hörcsögök, lepkék, díszbaromfik, ásványok, törpekecske, sündisznók,   
kaktuszok, madárpókok, tengerimalacok, papagájok, törpe- és óriásnyulak,   
kutyák, macskák, orchideák, díszmadarak, kígyók, kaméleonok, rágcsálók,   
görények, galambok, egzotikus dísznövények, pozsgások, bonsai,   
vízinövények, teknősök, akváriumok, terráriumok, csigák és sokan mások   
várják a látogatókat. Trópusi hüllő-bemutatóval és állatsimogatóval is   
várjuk vendégeinket: óriásgyíkok, kígyók, siklók, leopárdgekkók,   
madárpókok, szakállas agamák kerülnek bemutatásra. Valamennyi, fent   
felsorolt állat és növény gondozásához, tartásához szükséges eledel,   
tápszer, valamint felszerelés megvásárolható rendezvény helyszínén.   
Ingyenes állatorvosi szaktanácsadás is vendégeink rendelkezésére áll.  
  
Belépőjegyek: felnőtt 1.000 Ft, gyerek 500 Ft (5 -14 éves korig).  
  
<http://petofirendezvenykozpont.hu> <[http://petofirendezvenykozpont.hu/>](http://petofirendezvenykozpont.hu/%3E);  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
Hirlevel mailing list  
[Hirlevel@vgyke.com](javascript:void(0))  
<http://lists.netalap.hu/listinfo/hirlevel>